Aussies gooi 'as' in Engeland se oë | Netwerk24
KYK: Veiligheidswagte rand man aan wat glo wou steel
Mark 2% laer na opening ná virus verder versprei
Die voggies vloei terwyl die Australiërs Sondagaand hul oorwinning op Old Trafford vier. Foto: Getty Images
Nadat Australië Sondag met sy oorwinning in die vierde kriekettoets in Manchester seker gemaak het hy behou die As, het sy spelers met hul luidrugtige vieringe en 'n gespot verdere sout in die Engelse wonde gevryf.
Die span hou egter vol dat die Engelse draaibalbouler Jack Leach nie die teiken van 'n draakstekery was nie.
Justin Langer, afrigter van die Australiërs, het hom Dinsdag agter sy span geskaar en sê die gespottery het oor Chris Rogers, die aanvangskolwer wat in 2015 laas vir die span gespeel het, gegaan.
Die Aussies het later die aand, nadat die Engelse span en ondersteuners huis toe is, op Old Trafford in 'n kringetjie op die buiteveld die sege gevier en die span se oorwinningslied, "Under the Southern Cross I Stand", uitgebulder. Steve Smith, wat die Engelse met 671 lopies in vyf beurte in die reeks gekasty het, het luidens berigte 'n bril te voorskyn gebring, dit gevryf, opgesit en 'n linkerhandse kolfstyl nageboots.
Daar is bespiegel dat hy gespot het met Leach, een van die Engelse helde wat op Headingley gehelp het om 'n sege in die derde toets voor die Australiërs weg te raap. Leach het telkens voordat hy 'n bal trotseer het sy bril afgehaal en die lense skoon gevryf.
Jack Leach recreating *that* single ??#Ashespic.twitter.com/T53EarJazM
"Ondervinding het my geleer dat as jy goed vaar, probeer mense altyd fout vind," sê Langer.
"Ek weet wat die waarheid is. Chris Rogers is 'n groot vriend van die span en dit is al waaroor dit gegaan het."
Rogers, wat ook soms op die krieketveld 'n bril gedra het, het bevestig dat Smith 'n boodskap aan hom gestuur het.
"Hy het daardie foto (van die gekskeerdery) vir my gestuur. Ek het vanoggend wakker geword en die foto gesien. Hy het gesê hy het dit ter ere van my gedoen," het Rogers op The Grade Cricketer-podsending gesê.
Nathan Lyon en 'n bebrilde Steve Smith vier saam met spanmaats hul oorwinning in die vierde toets in die reeks om die As op Old Trafford in Manchester. Met dié sege het hulle verseker dat Australië die As behou. Foto: Getty Images
"Ek is nie heeltemal seker of ek 'n rookskerm is nie. Ek was in elk geval geraak deur sy boodskap. Dit lyk asof hulle pret gehad het."
Twee weke gelede het 'n video die ronde gedoen waarin die einste Leach demonstreer hoe hy sy enigste lopie in 'n onoorwonne vennootskap van 76 om die tiende paaltjie saam met Ben Stokes, op Headingley aangeteken het.
Die Australiërs, en veral Smith en David Warner, het in die reeks deurgeloop onder Engelse ondersteuners wat hulle voortdurend uitgejou en met skuurpapier aan verlede jaar se balpeutery-skandaal herinner het.
Sondagaand het die Australiërs met hul oorwinningskrete 'n duidelike boodskap vir die Engelse gehad.
"Wie het ons geklop? Engeland. Hoe het ons dit gedoen? Maklik," het hulle gebulder.
* Australië loop met 2-1 voor in die reeks om die As. Die vyfde en laaste toets begin Donderdag op The Oval in Londen.
– Sport24, The Telegraph, Stuff
CELEBRATIONS! Nathan Lyon leads the Aussies back out into the middle of the ground for a rendition of True Blue #Ashes #Ashes19 #Ashes2019 pic.twitter.com/hsSTzLaLUa
— Duncan McKenzie-McHarg (@duncanmcmc) September 8, 2019
England raged about this Steve Smith celebration, claiming he mocked Ashes opponent Jack Leach.
The third man in the furore, Chris Rogers, got a late-night message from the party at Old Trafford...#Ashes #9WWOShttps://t.co/QpGwrVvaNI